Rally Košice cez víkend obmedzí vodičov: Uzavreté cesty a obchádzky!
Motoristická súťaž Rally Košice 2013, ktorá sa počas nasledujúceho víkendu (7.-8. 9.) uskutoční na území okresov Košice, Košice-okolie, Prešov a Vranov nad Topľou, si vyžiada viaceré dopravné obmedzenia. Premávku budú riadiť dopravní policajti.
Na určených úsekoch ciest bude počas pretekov doprava presmerovaná obchádzkovými trasami, ktoré budú vyznačené dopravnými značkami a zariadeniami.
Počas nedeľňajšieho preteku bude jediným spôsobom dopravy v Čermeľskom údolí Košická detská historická železnica. Tá bude zabezpečovať prepravu divákov podľa svojho riadneho cestovného poriadku, navyše uskutoční ďalšie jazdy v prípade dostatočného záujmu. Ranný vlak zo stanice Čermeľ vyrazí v nedeľu už o 8.00 h. Ďalšia zmena sa bude týkať skrátenia trasy železničky. Vlak bude počas pretekov premávať len po bezpečnú vzdialenosť pred priecestím pri Alpinke.
V sobotu bude v čase 11.15 – 18.00 h pre konanie rýchlostnej skúšky "Opál" uzavretá cesta III. triedy v úseku koniec obce Opiná – križovatka nad Tuhrinou – Lúčina – Červenica – križovatka nad Zlatou baňou a účelová lesná cesta v úseku križovatka nad Zlatou Baňou – odbočka na vysielač Dubník – začiatok obce Zámutov. V čase 12.25 – 19.00 h pre rýchlostnú skúšku "Gejzír" uzavrú cestu II/576 v úseku koniec obce Banské – Herľany a cestu III. triedy v úseku obec Herľany – začiatok obce Rankovce. Obchádzková trasa v smere na Banské a Vranov nad Topľou vedie cez obec Dargov a mesto Sečovce.
V nedeľu v čase 7.30 – 16.00 h pre konanie rýchlostnej skúšky "Golf" bude uzavretá miestna komunikácia v úseku Baránok – Horný Bankov, účelová lesná cesta v úseku Bankov – vyústenie účelovej cesty na cestu II/547 a cesta II/547 v úseku Baránok – Alpinka – križovatka na Jahodnú – Košická Belá. Ten istý deň v čase 8.30 – 14.15 h pre rýchlostnú skúšku "Sivec" uzavrú cestu II/547 v úseku koniec obce Košická Belá – most cez Ružín a účelovú lesnú cestu v úseku most cez Ružín – priehradný múr nádrže Ružín – križovatka nad Malou Lodinou. Obchádzková trasa bude Košice – Prešov – Margecany alebo pre osobné vozidlá po cestách III. triedy Košice – Kysak – Obišovce – Ličartovce – Ľubovec – Suchá dolina – Sedlice – Miklušovce – za obcou Miklušovce odbočenie vľavo smer Margecany.
"Polícia žiada účastníkov cestnej premávky o ohľaduplnosť a trpezlivosť a taktiež o rešpektovanie pokynov polície," uviedla dnes košická krajská policajná hovorkyňa Jana Mésarová.
V nedeľu v rámci košickej MHD bude linka číslo 14 jazdiť v obmedzenom režime. Väčšina spojov bude premávať len po zastávku Havlíčkova.